Il Parlament de Macedonie al à fate buine a maiorance la gnove leç che e regole il so funzionament, cundut dal boicotaç puartât indenant dal Partît Democratic dai Albanês (Partia Demokratike Shqiptare / Demokratska Partija na Albancite), une des fuarcis politichis che a rapresentin cheste comunitât. La decision di boicotâ i lavôrs parlamentârs e je stade justificade par vie che il test di leç al sarès contrari ae volontât dai albanês. Un altri partît albanês, Gnove Democrazie (Demokracia e Re / Nova Demokratija), al à votât cuintri de leç parcè che no garantirès ad in plen il dirit di doprâ la lenghe albanese intant dai lavôrs de Assemblee. La leç e je stade votade, invezit, dal VMRO – DPMNE (Vnatrešna makedonska revolucionerna organizacija – Demokratska partija za makedonsko nacionalno edinstvo), il partît di centri diestre che al guvierne il paîs; dai Sociâi Democratics (Socijaldemokratski sojuz na Makedonija), che a son il partît plui grues di oposizion; e ancje de Union Democratiche pe Integrazion (Bashkimi Demokratik për Integrim / Demokratska unija za integracija), partît espression de comunitât albanese che al poie il guvier. Intant dal vôt, duncje, no si à vude une division su fonde etniche, ma, chel istès, chest episodi al riscje di tornâ a alçâ la tension framieç de comunitât albanese, che e rapresente sù par jù un cuart de popolazion totâl.
Font: Balkan Insight, 18/08/09
fur_Latn bos_Latn